Geliefde snuffelhond by PTA-winkelsentrum gesteelJack die snuffelhond. Foto: Verskaf ŉ Groot soektog is van stapel gestuur nadat ŉ snuffelhond genaamd Jack, wat in Duitsland opgelei is om renosterstropers op te spoor, saam met sy eienaar se voertuig by ŉ winkelsentrum in Pretoria gesteel is. Jack is ŉ 10-jarige Duitse korthaar jaghond. Kobus Greef, Jack se eienaar, het Sondag sy 70ste verjaarsdag gevier en was saam met sy familie by Brooklyn Mall toe sy wit Land Cruiser uit die onderdakparkeergebied gesteel is. “Jack is mal daaroor om saam te ry en het soos hy opgelei is, in die voertuig gewag terwyl die familie in die winkelsentrum was,” het Selomie Maritz, stigter van die Palala Rhino Sanctuary, Dinsdag aan Maroela Media gesê. Greef woon op ŉ plaas in Pongola in KwaZulu-Natal en was vir sy verjaarsdagvieringe in Pretoria toe sy voertuig gesteel is. “Hy is hartgebroke. Hy soek al sedert Sondag na Jack en het gesê hy gaan nie terug huis toe voordat Jack nie opgespoor is nie,” het Maritz bygevoeg. Verskeie mense hou veeartse en die Dierebeskermingsvereniging (DBV) dop om te sien of die diewe nie dalk vir Jack iewers afgelaai het nie. Maritz het ŉ beroep op mense gedoen om ŉ foto van Jack en haar telefoonnommer te versprei in die hoop dat Jack vinnig opgespoor sal word. “Hy kan enige plek wees. Ons weet nie of hy nog saam met die diewe by die voertuig is, of dalk iewers afgelaai is nie.” Die polisie is ook van die diefstal ingelig. Mense wat Jack sien, kan Maritz by 082 451 1043 skakel. ŉ Beloning word aangebied.